|  |
| --- |
|  SEKCIA VEREJNÉHO OBSTARÁVANIA odbor realizácie verejného obstarávania |
|  Pribinova 2, 812 72 Bratislava |



 **Všetkým záujemcom**

**Váš list číslo/zo dňa Naše číslo Vybavuje/linka Miesto/dátum**

SVO-RVO3-2024/000709-015 Ing. Beáta Škanderová /+421250944571 Bratislava/03.10.2024

Vec : *V*ysvetlenie informácií potrebných na vypracovanie ponuky – č.3

 Na základe doručených žiadostí o vysvetlenie informácií potrebných na vypracovanie ponuky a v súlade s § 48 zákona č. 343/2015 Z. z o verejnom obstarávaní a  o  zmene a doplnení niektorých zákonov v znení neskorších predpisov (ďalej len „zákon“) zverejňujeme v elektronickom prostriedku Josephine (ďalej len „EPJ“) vysvetlenie informácií potrebných na vypracovanie ponuky pre predmet zákazky „**Vrchné odevy pre príslušníkov Policajného zboru a príslušníkov Hasičského a záchranného zboru“**, ktorej oznámenie o vyhlásení verejného obstarávania bolo uverejnené v Úradnom vestníku EÚ pod zn. 2024/S 179-552387 zo dňa 13.09.2024 a vo Vestníku verejného obstarávania č. 183/2024 zo dňa 16.09.2024 pod zn. 22841 – MST.

**Otázka č.1**

Je pre nás hlboko sklamaním, že osoby zodpovedné za verejné obstarávanie, ktoré by mali dbať o maximálnu efektívnosť a transparentnosť využívania verejných prostriedkov, nereagujú adekvátne na opodstatnené požiadavky viacerých uchádzačov. Skutočnosť, že sa opakovane stretávame s ignorovaním našich žiadostí o predĺženie lehoty na predkladanie ponúk a o umožnenie prehliadky vzoriek, naznačuje, že v tomto obstarávaní môže byť uprednostňovaný vopred vybraný dodávateľ.

Namiesto toho, aby ste podporili širšiu účasť ďalších uchádzačov, rozhodli ste sa pre poskytnutie neadekvátnych odpovedí, ktoré neposkytujú skutočné riešenia na predložené problémy. Ako sme uviedli už predtým, firma, ktorá vyrába materiály požadované v tejto súťaži, odmieta predávať tieto materiály iným firmám. Toto výrazne narušuje rovnosť šancí v tejto súťaži a v skutočnosti zabraňuje spravodlivej hospodárskej súťaži.

Odpoveď, že materiály sú dostupné a netreba ich vyvíjať, keďže už existujú, je neadekvátna. Radi by sme Vás informovali, že veľká časť požadovaných materiálov pochádza od spoločnosti Utexbel z Belgicka a Gore-Tex. Napriek našim opakovaným pokusom nadviazať spoluprácu s týmito firmami, sme nedostali žiadnu odpoveď. Preto sa javí, že tieto firmy majú exkluzívne dohody s vopred vybraným dodávateľom, čím znemožňujú konkurenciu. Možno by bolo vhodné, aby ste sa obrátili priamo na tieto spoločnosti a zistili, prečo odmietajú predávať iným subjektom.

Ďalším zarážajúcim aspektom je Vaša argumentácia, že odevy z Gore-Tex sú potrebné kvôli poveternostným podmienkam, ktorým čelia príslušníci Policajného zboru a Hasičského a záchranného zboru.

Nechceme spochybňovať potrebu kvalitných odevov, avšak otázkou zostáva, prečo si verejný obstarávateľ zvolil najdrahšiu možnú variantu. Existujú aj alternatívy, ktoré by spĺňali rovnaké požiadavky za nižšie náklady, čo by bolo ekonomickejšie, najmä keď vezmeme do úvahy súčasný deficit štátneho rozpočtu vo výške 5,97 % HDP.

Máme za to, že výber najdrahšej možnosti v situácii, keď Slovenská republika čelí enormným ekonomickým výzvam, je nezodpovedný a finančne neudržateľný. Ak naozaj záleží na efektívnom využití verejných prostriedkov, mali by sa zvažovať aj lacnejšie alternatívy, ktoré spĺňajú rovnaké technické parametre.

Sme presvedčení, že spôsob, akým je toto verejné obstarávanie riadené, nie je v súlade so zásadami transparentnosti a hospodárnosti. Pripadá nám, že táto súťaž je nastavovaná tak, aby vyhovovala vopred vybranému dodávateľovi, čo je evidentné aj z obmedzení týkajúcich sa prístupu k materiálom.

Opakovane zdôrazňujeme, že ignorovanie našich žiadostí a neochota upraviť podmienky obstarávania narušuje princíp rovnakého zaobchádzania a otvorenosti verejného obstarávania. Ak táto situácia nebude riešená, sme pripravení podniknúť ďalšie kroky, vrátane podania námietky na Úrad pre verejné obstarávanie.

**Odpoveď na otázku č.1**

Verejný obstarávateľ požaduje výstrojné súčasti  s membránou na báze e-PTFE – polytetraflóretylénu, nakoľko takto spĺňajú požadované vlastnosti do náročných podmienok výkonu služby príslušníkov Policajného zboru.

Verejný obstarávateľ vypísal verejné obstarávanie pre všetkých uchádzačov skúsených v  tejto oblasti transparentne, poskytol všetkým rovnaké podmienky, verejná súťaž je pre všetkých odborníkov rovnako prístupná.

Tvrdenia, že verejný obstarávateľ má požadovať iné materiálové zloženie nie sú na mieste a vychádzajú z neznalosti požiadaviek výkonu služby pri týchto výstrojných súčastiach – vrchných odevoch.

Odpoveď na otázku, týkajúcu sa predĺženia lehoty na predkladanie ponúk, je uvedená v  rámci Vysvetlenia informácií potrebných na vypracovanie ponuky č.1 (list Č.p.:SVO-RVO3-2024/000709-011 zo dňa 19.09.2024).

S pozdravom

.................................................

**Ing. Branislav Chlebana**

                                                               generálny  riaditeľ

                                                    sekcie verejného obstarávania MV SR